### NN 106/2025 (25.7.2025.), Naredba o mjerama kontrole za suzbijanje afričke svinjske kuge u Općini Jagodnjak

Ministarstvo poljoprivrede, šumarstva i ribarstva

1491

Na temelju članka 7. stavka 6., članka 36. stavka 6. i članka 40. Zakona o zdravlju životinja (»Narodne novine«, br. 152/22 i 154/22), ministar poljoprivrede, šumarstva i ribarstva donosi

NAREDBU

O MJERAMA KONTROLE ZA SUZBIJANJE AFRIČKE SVINJSKE KUGE U OPĆINI JAGODNJAK

Opće odredbe

Članak 1.

Radi suzbijanja i sprječavanja pojave i širenja afričke svinjske kuge na području Republike Hrvatske naređuju se sljedeće mjere:

1. zabranjuje se držanje svinja na području Općine Jagodnjak u Osječko-baranjskoj županiji

2. naređuje se uklanjanje svih držanih svinja na području Općine Jagodnjak do 23. kolovoza 2025. godine

3. svi subjekti koji drže svinje na području Općine Jagodnjak dužni su omogućiti odvoz svinja na klanje u klaonicu, koja je od strane Ministarstva poljoprivrede, šumarstva i ribarstva uvrštena na popis određenih objekata za umanjenje rizika od afričke svinjske kuge, uz nadzor veterinarske inspekcije Državnog inspektorata

4. iznimno na objektima na kojima nisu provedene mjere uklanjanja svinja u skladu s točkom 3. ovoga članka, ovlaštene veterinarske organizacije provode mjeru usmrćivanja svinja zatečenih na objektima, uz nadzor veterinarske inspekcije Državnog inspektorata

5. sve svinje zaklane ili usmrćene u skladu s točkama 3. i 4. ovoga članka neškodljivo se uklanjaju u objektu za preradu nusproizvoda životinjskog podrijetla

6. nakon uklanjanja svinja na objektima se provodi preliminarna dezinfekcija od strane ovlaštenih veterinarskih organizacija

7. na objektima iz točaka 3. i 4. ovoga članka zabranjuje se držanje svinja do proteka razdoblja od 12 mjeseci od dana provedbe mjera iz točaka 3. i 4. ovoga članka na zadnjem objektu na području Općine Jagodnjak na kojem su iste provedene.

Izuzeća od zabrane

Članak 2.

Odredbe članka 1. točaka 1. i 2. ove Naredbe ne primjenjuju se na objektima koji drže 1000 i više svinja, na kojima je na temelju rezultata nadzora dana suglasnost od veterinarske inspekcije Državnog inspektorata za držanje svinja i ako je držanje svinja odobreno na temelju procjene rizika za predmetni objekt od strane Ministarstva poljoprivrede, šumarstva i ribarstva, Uprave za veterinarstvo i sigurnost hrane.

Troškovi

Članak 3.

(1) Troškovi nastali provedbom mjera iz ove Naredbe koji se odnose na usmrćivanje svinja na objektu ili klanjem svinja u klaonici te preliminarne dezinfekcije u skladu s člankom 1. točkama 3., 4. i 6. podmiruju se iz državnog proračuna.

(2) Troškovi iz stavka 1. ovoga članka obračunavaju se u skladu s važećom odlukom o visini i opsegu naknada za troškove provedbe propisanih mjera iz područja veterinarstva, objavljenom na službenoj internetskoj stranici Ministrastva poljoprivrede, šumarstva i ribarstva, Uprave za veterinarstvo i sigurnost hrane.

(3) Troškovi neškodljivog uklanjanja i prerade u objektu za preradu nusproizvoda životinjskog podrijetla lešina iz članka 1. točke 5. ove Naredbe podmiruju se iz državnog proračuna.

(4) Troškovi naknade štete za svinje usmrćene u skladu s člankom 1. točkama 3. i 4. ove Naredbe podmiruju se iz državnog proračuna, u skladu s člankom 101. Zakona o zdravlju životinja (»Narodne novine«, br. 152/22 i 154/22).

Inspekcijski nadzor

Članak 4.

(1) Nadzor nad provedbom mjera određenih ovom Naredbom provode nadležni inspektori Državnog inspektorata.

(2) Veterinarska inspekcija Državnog inspektorata dužna je:

– sastaviti zapisnik o utvrđenom činjeničnom stanju na svakom pojedinom objektu

– dostavljati zbirno izvješće o provedenim mjerama jednom dnevno Upravi za veterinarstvo i sigurnost hrane, Ministarstva poljoprivrede, šumarstva i ribarstva

– koordinirati provedbu aktivnosti na terenu.

Stupanje na snagu

Članak 5.

(1) Provedba mjera određenih ovom Naredbom ne dovodi u pitanje provođenje drugih mjera određenih Naredbom o mjerama kontrole za suzbijanje afričke svinjske kuge u Republici Hrvatskoj (»Narodne novine«, broj 88/24 i 108/24).

(2) Ova Naredba stupa na snagu prvoga dana od dana objave u »Narodnim novinama«.

Klasa: 011-01/25-01/41

Urbroj: 525-09/555-25-1

Zagreb, 21. srpnja 2025.

Potpredsjednik Vlade
 i ministar
 David Vlajčić, v. r.